b'\n_START_ARTICLE_\nBiograd na Moru\n_START_SECTION_\nGeografija\n_START_PARAGRAPH_\nBiograd  je obalno mesto in pristani\xc5\xa1\xc4\x8de v Pa\xc5\xa1manskem kanalu, 30\xc2\xa0km jugovzhodno od Zadra. Zgrajen je  delno na polotoku in delno na celini v katero se na severu zajeda zaliv Bo\xc5\xa1ana, na jugu pa zaliv Soline. V Pa\xc5\xa1manskem kanalu sta pred mestom dva manj\xc5\xa1a otoka: Planac in Sv. Katarina.\n_START_SECTION_\nZgodovina\n_START_PARAGRAPH_\nBiograd, v  srednjem veku Alba Civitas, je verjetno nastal na ru\xc5\xa1evinah rimske Blandone. Prvi\xc4\x8d se srednjeve\xc5\xa1ko naselje v zgodovinskih virih omenja v sredini 10. stoletja. V njem je bil kronan hrva\xc5\xa1ki kralj Peter Kre\xc5\xa1imir IV., ki je leta 1050 v Biogradu ustanovil \xc5\xa1kofijo, dal zgraditi mo\xc5\xa1ki in \xc5\xbeenski benediktinski samostan, ter  cerkev sv. Ivana. Leta 1102 so v Biogradu za hrva\xc5\xa1kega kralja okronali tudi mad\xc5\xbearskega kralja Kolomana (Rex Hungariae et Dalmatie). Leta 1125 je bilo mesto poru\xc5\xa1eno do temeljev. Ko je bene\xc5\xa1ki do\xc5\xbe Enrico Dandolo za obleganje in zavzetje Zadra leta 1202 izkoristil kri\xc5\xbearje na 4. pohodu v Palestino,  so v mesto pribe\xc5\xbeali njegovi prebivalci in Biograd poimenovali Stari Zadar (Zara Vecchia). V 13. in 14. stoletju so se menjali razni lastniki. Od leta 1409 je bil pod oblastjo Benetk.  Po ukinitvi Bene\xc5\xa1ke republike leta 1797 je Trogir (po kratkem obdobju francoske oblasti v \xc4\x8dasu Ilirskih provinc) leta 1918 pre\xc5\xa1el pod oblast habsbur\xc5\xa1ke monarhije. V letih pred drugo svetovno vojno je bilo mesto sestavni del SHS in nato Kraljevine Jugoslavije. Po fa\xc5\xa1isti\xc4\x8dni agresiji leta 1941 in kasnej\xc5\xa1i sprva italijanski in nato nem\xc5\xa1ki okupaciji je bil po koncu druge svetovne vojne del Jugoslavije do njenega razpada in razglasitve neodvisne dr\xc5\xbeave Hrva\xc5\xa1ke leta 1991._NEWLINE_Iz preteklosti je v samem mestu ohranjenih malo arheolo\xc5\xa1kih ostankov. V okolici, predvsem ob obali, pa so \xc5\xa1e vidni ostanki rimskih vil. Iz starohrva\xc5\xa1kega obdobja pa sta ostali dve cerkvi, ohranjen je raznovrsten nakit iz starohrva\xc5\xa1ke nekropole in razni kamniti fragmenti, ki so shranjeni v mestnem arheolo\xc5\xa1kem muzeju.\n_START_SECTION_\nOpis in arhitektura\n_START_PARAGRAPH_\nNa koncu starega mestnega jedra Stari grad le\xc5\xbei staro mestno pristani\xc5\xa1\xc4\x8de s pomolom, na koncu katerega stoji svetilnik. Poleg starega pristani\xc5\xa1\xc4\x8da je \xc5\xa1e novo pristani\xc5\xa1\xc4\x8de, ki slu\xc5\xbei za trajektno povezavo z otokom Pa\xc5\xa1man (Tkon). Pristani\xc5\xa1\xc4\x8de je zavarovano pred vsemi vetrovi, razen pred zahodnimi. V zalivu Soline je velika pe\xc5\xa1\xc4\x8dena pla\xc5\xbea in mogo\xc4\x8den borov gozd.'